*Projekts*

**Grozījumi Ministru kabineta 2007. gada 9. oktobra noteikumos Nr. 686 "Noteikumi par īpaši aizsargājamās dabas teritorijas dabas aizsardzības plāna saturu un izstrādes kārtību"**

Izdoti saskaņā ar likuma "Par īpaši aizsargājamām

dabas teritorijām" 18.panta trešo daļu

Izdarīt Ministru kabineta 2007. gada 9. oktobra noteikumos Nr. 686 "Noteikumi par īpaši aizsargājamās dabas teritorijas dabas aizsardzības plāna saturu un izstrādes kārtību" (Latvijas Vēstnesis, 2007, 165.nr.; 2009, 17.nr., 2010, 192.nr.) šādus grozījumus:

1. Aizstāt visā noteikumu tekstā vārdus “Vides ministrija” (attiecīgajā locījumā) ar vārdiem “Vides aizsardzības un reģionālās attīstības ministrija” (attiecīgajā locījumā).

2. Svītrot noteikumu tekstā vārdus “vai administrācija” (attiecīgajā locījumā).

3. Aizstāt visā noteikumu tekstā vārdu “uzraudzības” ar vārdu “konsultatīvā” (attiecīgajā locījumā).

4. Izteikt 5. un 6.punktu šādā redakcijā:

“5. Plāna izstrādi par valsts budžetā šim mērķim paredzētajiem līdzekļiem organizē Dabas aizsardzības pārvalde. Persona, kura izstrādā plānu (turpmāk - izstrādātājs) pieprasa un Dabas aizsardzības pārvalde viena mēneša laikā pēc rakstveida pieprasījuma izsniedz plāna izstrādes darba uzdevumu (turpmāk – darba uzdevums). Darba uzdevumā plāna izstrādātājam tiek sniegts detalizēts darba apraksts – plāna saturs, kas ietver minimālās prasības attiecībā uz informācijas apjomu un detalizācijas pakāpi, ņemot vērā aizsargājamās teritorijas kategoriju, platību un dabas vērtības, tas tiek balstīts uz aizsargājamās teritorijas individuālām īpatnībām. Pašvaldības izveidotās aizsargājamās teritorijas plānu izstrādā attiecīgā pašvaldība.

6. Dabas aizsardzības pārvalde atbilstoši normatīvajiem aktiem par valsts iepirkumu izvēlas izstrādātāju, un noslēdz ar to līgumu. Var izstrādāt vienu kopīgu plānu divām vai vairākām aizsargājamām teritorijām, ja to izveidošanas un aizsardzības mērķi ir līdzīgi, vai tās atrodas blakus, piemēram jūras aizsargājamām teritorijām, tai skaitā mikroliegumiem un, ja ir saņemts Dabas aizsardzības pārvaldes saskaņojums.”

5. Papildināt 9.4.3. apakšpunktu aiz vārdiem “to aizsardzības līmeni Latvijas mērogā” ar vārdiem “aizsardzības mērķi katram Eiropas Savienības nozīmes biotopam;”

6. Papildināt 9.4.4. apakšpunktu aiz vārdiem “to aizsardzības līmeni Latvijas mērogā” ar vārdiem “aizsardzības mērķi katrai Eiropas Savienības nozīmes sugai;”

7. Papildināt ar 141. punktu šādā redakcijā:

“141. Plāna izstrādātājs saskaņojot ar Dabas aizsardzības pārvaldi var rīkot neklātienes formas (attālināto) plāna izstrādes uzsākšanas sanāksmi. Neklātienes formas (attālināto) sanāksmi var organizēt, lai ievērotu epidemioloģiskos drošības pasākumus un lietderīgi izmantotu administratīvos resursus, piemēram, ja ir mazs dalībnieku skaits un kopīgi vienojas par neklātienes formas (attālinātās) sanāksmes organizēšanu. Organizējot neklātienes formas (attālināto) plāna izstrādes uzsākšanas sanāksmi, plāna izstrādātājs savā tīmekļvietnē un pašvaldības tīmekļvietnē publicē plānotās tiešraides vietni, laiku un attiecīgo tīmekļvietnes saiti. Neklātienes formas (attālināto) sanāksmi var organizēt tikai tad, ja ir atbilstošs tehniskais nodrošinājums.”

8. Svītrot 16.3. apakšpunktu.

9. Izteikt 18. punktu šādā redakcijā:

“18. Dabas aizsardzības pārvalde (pašvaldību izveidotām aizsargājamām teritorijām - pašvaldība) mēneša laikā pēc sanāksmes izveido plāna izstrādes konsultatīvo grupu (turpmāk – konsultatīvā grupa). Plāna izstrādes konsultatīvās grupas izveidošanas mērķis ir nodrošināt valsts un pašvaldību, institūciju, aizsargājamā teritorijā ietilpstošo zemes īpašnieku, biedrību un nodibinājumu iesaistīšanu plāna izstrādes un apspriešanas procesā. Konsultatīvajā grupā iekļauj pa vienam pārstāvim no:

18.1. Dabas aizsardzības pārvaldes (izņēmums - pašvaldību izveidotās aizsargājamās teritorijas);

18.2. pašvaldības, kuras administratīvajā teritorijā atrodas aizsargājamā teritorija;

18.3. Valsts vides dienesta reģionālās vides pārvaldes;

18.4. Valsts meža dienesta, ja aizsargājamā teritorijā atrodas meža zeme;

18.5. valsts akciju sabiedrības “Latvijas valsts meži”, ja tās pārvaldībā ir aizsargājamā teritorijā esošā zeme;

18.6. Lauku atbalsta dienesta attiecīgās reģionālās lauksaimniecības pārvaldes, ja aizsargājamā teritorijā atrodas lauksaimniecības platības.”

10. Svītrot 20. punktu.

11. Izteikt 21. punktu šādā redakcijā:

“21. Konsultatīvās grupas locekļu pienākums ir piedalīties plāna izstrādātāja organizētajās sanāksmēs, konsultējot un izskatot dabas aizsardzības, dabas resursu izmantošanas un reģiona ilgtspējīgas attīstības intereses, lai nodrošinātu teritorijas dabas vērtību saglabāšanu, kā arī uzturēt labvēlīgu aizsardzības stāvokli tām īpaši aizsargājamām sugām un īpaši aizsargājamiem un Eiropas Savienības nozīmes biotopiem, kuru aizsardzībai šī teritorija ir izveidota. Konsultatīvā grupa ir tiesīga sniegt un izskatīt priekšlikumus par veicamajiem dabas aizsardzības, saglabāšanas un apsaimniekošanas pasākumiem.”

12. Papildināt 24. punktu aiz pirmā teikuma ar jaunu teikumu šādā redakcijā: “Plāna izstrādātājam un konsultatīvās grupas dalībniekiem vienojoties nepieciešamības gadījumā var rīkot neklātienes formas (attālināto) konsultatīvās grupas sanāksmi, neklātienes formas (attālināto) sanāksmi var organizēt tikai tad, ja visiem konsultatīvās grupas dalībniekiem ir atbilstošs tehniskais nodrošinājums.”

13. Papildināt ar 311. punktu šādā redakcijā:

“311. Plāna izstrādātājs saskaņojot ar Dabas aizsardzības pārvaldi var rīkot neklātienes formas (attālināto) sabiedrisko apspriešanas sanāksmi. Neklātienes formas (attālināto) sanāksmi var organizēt, lai ievērotu epidemioloģiskos drošības pasākumus un lietderīgi izmantotu administratīvos resursus, piemēram, ja ir mazs dalībnieku skaits un kopīgi vienojas par neklātienes formas (attālinātās) sabiedriskās apspriešanas sanāksmes organizēšanu. Organizējot neklātienes formas (attālināto) sabiedriskās apspriešanas sanāksmi, plāna izstrādātājs savā tīmekļvietnē un pašvaldības tīmekļvietnē publicē plānotās tiešraides vietni, laiku un attiecīgo tīmekļvietnes saiti. Neklātienes formas (attālināto) sanāksmi var organizēt tikai tad, ja ir atbilstošs tehniskais nodrošinājums.”

14. Svītrot 34. punktā pēdējo un priekšpēdējo teikumu.

15. Svītrot 38. punktu.

Ministru prezidents A. K. Kariņš

Vides aizsardzības un

reģionālās attīstības ministrs A. T. Plešs